钦定古今图书集成/明伦汇编/氏族典/第315卷 > 《廖用贤尚友录》 > 京镗
## 钦定古今图书集成/明伦汇编/氏族典/第315卷 > 《廖用贤尚友录》 > 京镗

按《宋史京镗传》：“镗字仲远，豫章人也。登绍兴二十七
年进士第。龚茂良帅江西，见之曰：‘子庙廊器也’。及茂
良参大政，荐镗擢为监察御史，累迁右司郎官，转中
书门下省检正诸房公事。金人遣使来吊，镗为报谢使。使还，四川阙帅，以镗为安抚制置使，召为刑部尚
书。宁宗即位，甚见尊礼，由政府累迁为左丞相。是时”
韩𠈁胄权势震天下，其不附𠈁胄者往往沉滞不偶。
镗既得位，一变其素守，于国事谩无所可否，但奉行
𠈁胄风旨而已。居无何，以年老请免相。薨，赠太保，谥
“文忠。”后以监察御史倪千里言，改谥“庄定。”